World Magnetic Tour
World Magnetic Tour იყო ამერიკული მძიმე მეტალ ჯგუფ მეტალიკის 2008 — 2010 წლებში გამართული საკონცერტო ტურნე. იგი ჩატარდა მათი მეცხრე სტუდიური ალბომის, Death Magnetic, მხარდასაჭერად, რომელიც გამოვიდა 2008 წლის 9 სექტემბერს. ოფიციალურად, ტურნე დაიწყო 2008 წლის ოქტომბერში, აშშ-ის შტატ არიზონაში, ქალაქ გრენდეილში, რამდენიმე სარეკლამო შოუსა შემდეგ ევროპასა და აშშ-ში. 2010 წლის სექტემბრისთვის ტურნეს უკვე უმასპინძლეს ევროპამ, აზიამ, ოკეანეთმა, ჩრდილოეთ და სამხრეთ ამერიკამ. ტურნე დამთავრდა 2010 წლის 21 ნოემბერს, სამი შოუთი მელბურნში. ტურნე ყველაზე წარმატებული აღმოჩნდა მეტალიკისათვის. ამასთანავე, ტურნემ დაიკავა მეჩვიდმეტე ადგილი ყველა დროის ყველაზე შემოსავლიან ტურნეებს შორის. ჟურნალის Pollstar მიხედვით, World Magnetic Tour იყო 2009 წლის მეათე ყველაზე შემოსავლიანი ტურნე 89.1 მილიონი აშშ-ის დოლარით 78 შოუდან, ხოლო 2010 წელს, 110.1 მილიონი დოლარით, გადაინაცვლა მეხუთე პოზიციაზე წლის ყველაზე შემოსავლიან ტურნეებს შორის. საერთო ჯამში, ტურნეს შემოსავალმა შეადგინა 217 245 629 დოლარი 166 შოუდან ორი წლის განმავლობაში, რომელსაც დაესწრო 2.6 მილიონზე მეტი ადამიანი.